คณะกรรมการการเลือกตั้ง ดำเนินการแจ้งแนวทางการปฏิบัติการขั้นตอนการรับสมัครสมาชิกสภาผู้แทนราษฎร หลังได้กำหนดวันเลือกตั้งให้ทุกจังหวัดเตรียมความพร้อม
คณะกรรมการการเลือกตั้ง ดำเนินการแจ้งแนวทางการปฏิบัติการขั้นตอนการรับสมัครสมาชิกสภาผู้แทนราษฎร หลังได้กำหนดวันเลือกตั้งให้ทุกจังหวัดเตรียมความพร้อม นายณัฏฐ์ เล่าสีสวกุล รองเลขาธิการกรรมการการเลือกตั้ง (กกต.) เปิดเผยว่า หลังจากได้กำหนดวันเลือกตั้งสมาชิกสภาผู้แทนราษฎรในวันที่ 24 มีนาคมนี้แล้ว จะมีการลงนามประกาศสำคัญ ได้แก่ การกำหนดวันเลือกตั้ง วันรับสมัคร วันลงทะเบียน วันลงคะแนนเลือกตั้งล่วงหน้า การแต่งตั้ง กกต.เขต และผู้อำนวยการเขตเลือกตั้ง พร้อมแจ้งแนวทางปฏิบัติให้แก่ผู้อำนวยการจังหวัดเพื่อจัดประชุม กกต.เขต และผู้อำนวยการเขตเตรียมความพร้อมทำหน้าที่รับสมัคร ส.ส. แบบแบ่งเขตเลือกตั้ง สำหรับส่วนกลางจะเตรียมการรับสมัครแบบบัญชีรายชื่อ และการเสนอชื่อว่าที่นายกรัฐมนตรีของพรรคการเมืองต่างๆ จากนั้นจะเปิดให้ประชาชนลงทะเบียนใช้สิทธิเลือกตั้งล่วงหน้าตั้งแต่วันที่ 28 มกราคมจนถึงวันที่ 19 กุมภาพันธ์ และดำเนินการจัดสรรบัตรเลือกตั้งไปยังพื้นที่ต่างๆ โดยการเลือกตั้งนอกราชอาณาจักร กระทรวงการต่างประเทศจะแจ้งไปยังกงสุลใหญ่เพื่อประกาศกำหนดวันและวิธีการลงคะแนนของคนไทยในต่างประเทศ เมื่อกระบวนการรับสมัครเลือกตั้งแล้วเสร็จจะจัดพิมพ์และจัดสรรบัตรเลือกตั้งทันที ทั้งนี้ ได้จัดส่งหนังสือแจ้งถึงรายละเอียดการรับสมัครไปยังพรรคการเมืองต่างๆ แล้ว ซึ่งแต่ละพรรคสามารถหาเสียงได้แต่ต้องรอความชัดเจนเรื่องสถานที่ที่จะให้มีการติดป้ายประกาศ และการขึ้นคัตเอ้าท์ ซึ่งคาดว่าจะมีความชัดเจนภายในวันพรุ่งนี้ 25 มกราคม 2562รองเลขาธิการ กกต. กล่าวว่า กกต. ได้จัดเตรียมอุปกรณ์การเลือกตั้งทั้งหีบบัตร คูหา และข้อมูลหนังสือแจ้งเจ้าบ้าน เมื่อการรับสมัครเลือกตั้งเสร็จสิ้นจะส่งข้อมูลไปยังผู้อำนวยการจังหวัดเพื่อจัดพิมพ์ และแจกหนังสือแจ้งเจ้าบ้าน จากนั้นอนุกรรมการประจำเขตเลือกตั้ง หรือนายอำเภอ จะทำหน้าที่กำหนดหน่วยเลือกตั้ง จัดทำบัญชีรายชื่อ และแต่งตั้งกรรมการประจำหน่วยเลือกตั้งเพื่อทำหน้าที่แทน กกต. สำหรับการลงทะเบียนใช้สิทธิเลือกตั้งล่วงหน้าประชาชนสามารถดำเนินการได้ที่สำนักงานทะเบียนอำเภอ และผ่านทางออนไลน์